ועדת העבודה, הרווחה והבריאות, כנסת 17, פרוטוקול מספר 299, 2007-11-06 12:00

יצחק גלנטי: שלום, אני פותח את ישיבת הוועדה.

יצחק גלנטי: לפנינו 4 הצעות חוק.

יצחק גלנטי: הייתי מבקש מחה"כ גדעון סער להציג את ההצעה שלו.

גדעון סער: אנחנו מדברים על שורה של הצעות חוק פרטיות, שעברו במליאת הכנסת לפני 5 חודשים, ב- 6 ביוני.

גדעון סער: אני מודה לך על כך, שזמן קצר לאחר שנכנסת לתפקידך כבר קבעת את הדיון בהצעת החוק.

יצחק גלנטי: זה רק מראה לך שאני לא מפריד בין קואליציה לאופוזיציה.

יצחק גלנטי: כולנו באותו הסיר.

גדעון סער: זה עולה מהדברים שלי.

גדעון סער: להצעת החוק שותפים חברים מסיעות אופוזיציה וקואליציה.

אורית נוקד: אני באתי לומר, שאני באמצע דיון בוועדת הכספים ולכן אני לא אוכל להשתתף.

אורית נוקד: אני סומכת על חה"כ סער, שיציג את הצעות החוק.

גדעון סער: אני אציג את המשותף בין ההצעות.

גדעון סער: אדוני היו"ר, הנושא הוא נושא קריטי מבחינת בריאות הציבור.

גדעון סער: על מה אנחנו מדברים?

גדעון סער: הנושא של טיפולי שיניים לא נכלל היום בסל הבריאות.

גדעון סער: המשפחות המשתייכות לשכבות חלשות לא יכולות לממן את הטיפולים, וכתוצאה מכך סובלים ילדים רבים מהזנחה והתדרדרות במצב השיניים.

גדעון סער: אנו יודעים, ששנות הילדות הן קריטיות כך שבעקבות הזנחה בשנים אלה בהרבה מאוד מקרים לא ניתן לתקן אחר כך את הדברים.

גדעון סער: הצעת החוק שלי התייחסה למשפחות שחיות מהבטחת הכנסה או מטופלות על ידי מחלקת רווחה ברשות מקומית, אוכלוסייה חלשה, שהמדינה תישא בעלות טיפולי השיניים שלה כדי להבטיח לאותם ילדים את מה שמגיע להם.

גדעון סער: כדי לסבר את האוזן אני אתן כמה נתונים.

גדעון סער: בישראל 95% מעלויות בריאות השן מוטלות על הציבור, ורק 5% על הממשלה.

גדעון סער: זה דבר שאין לו אח ורע במדינות מתקדמות.

גדעון סער: האחוזים הם שונים לגמרי במדינות העולם המתקדמות.

גדעון סער: ברוב המדינות האירופאיות יש הסדר ביטוחי כולל לרפואת שיניים, לפחות בכל הקשור לילדים ובני נוער.

גדעון סער: בישראל המליצה ועדת נתניהו, בראשות שופטת בית המשפט בדימוס, כי טיפול שיניים לילדים עד גיל 18 ולקשישים מגיל 65 ומעלה יהיו כלולים בחוק ביטוח בריאות ממלכתי.

גדעון סער: זה הרבה יותר מרחיק לכת מההצעה שלי, כיוון שזו הצעה שלא עושה הבחנה סוציו-אקונומית.

גדעון סער: ההמלצה הזאת, למרבה הצער, לא יושמה.

גדעון סער: בשנת 2004 פורסם דוח קשה של מבקר המדינה, שהתייחס לכשלים של המדינה בפתרון בעיית בריאות השן, וגם הוזכר אי יישום המלצות ועדת נתניהו.

גדעון סער: יש לזה השלכות קשות ביותר על בני הנוער מהשכבה הסוציו אקונומית הנמוכה.

גדעון סער: במסמך ממנו אני קורא את הנתונים נאמר: "מצב בריאות השן של אזרחי ישראל הוא הירוד מכל מדינות המערב".

גדעון סער: צריך להבין, שהדבר הזה יכול להיות מלווה בכאבים, ריח רע ומראה חיצוני לא טוב, תופעות אשר יפגעו בילדים האלה במשך שנים רבות ולעתים לאורך כל חייהם.

גדעון סער: אנחנו ברי מזל, ואולי עם הרגישות שלך לנושאים האלה נצליח להביא בשורה להרבה מאוד משפחות.

גדעון סער: אי אפשר לטעון, כי המצב הקיים יכול להישאר על קנו.

גדעון סער: לכן, אני מבקש ממך, אדוני היו"ר, לדאוג להתקדמות הצעת החוק.

גדעון סער: יש דברים שאי אפשר לסגור עד הסוף בהכנה לקריאה ראשונה.

גדעון סער: יש קטגוריות שונות של אוכלוסייה, כמו מקבלי הבטחת הכנסה, אבל יש גם כאלה שיוצאים לעבוד ומשתכרים שכר נמוך ונמצאים בבעיה דומה, ולעניין זה צריך כללים משלימים.

גדעון סער: חשוב שהכנסת הזו תביא להתקדמות בנושא הזה, ותביא לשינוי במצב.

יצחק גלנטי: לאיזו קבוצות גיל אתה מתייחס בהצעה שלך?

גדעון סער: בהצעה שלי לא התייחסתי לקבוצות גיל.

גדעון סער: בהצעה של יעקב מרגי ואורית נוקד דובר על גילאי 14-15.

גדעון סער: אני דיברתי על ילדים עד גיל 18.

גדעון סער: אם יאמרו לי אנשי המקצוע שיש שנים יותר קריטיות, נחשוב על הדברים.

גדעון סער: אני חושב, שברגע שאדם בגיר ויכול להסתדר בכוחות עצמו, זה שונה.

גדעון סער: ילד לא צריך לסבול בגלל שידם של הוריו אינה משגת בדבר כל כך בסיסי.

יצחק גלנטי: האם במסגרת ההצעה שלך מוגדרים אותם שירותי רפואה מסוימים, שאליהם אתה מתכוון?

יצחק גלנטי: הרי מדובר פה בתחום מאוד רחב.

גדעון סער: הצעת החוק שלי היא הצעה עם הגדרה רחבה.

גדעון סער: ההצעה אומרת שהמדינה תישא בעלות שירותי רפואת השיניים לפי קטגוריות, לפי סוגי שכבות סוציו אקונומיות של אוכלוסייה: שירותי רווחה או הבטחת הכנסה.

גדעון סער: אין הבחנה לגבי שירותי שיניים שונים.

גדעון סער: אם יציגו פה באופן ענייני את הדברים החיוניים ביותר לבריאות השן, אני אשקול את הדברים.

גדעון סער: אני חושב, שהילדים האלה הם חסרי אונים.

גדעון סער: הרבה פעמים אין להם ידע בכל הנוגע להיגיינה ולבריאות השן.

גדעון סער: הם לא יודעים איזה טיפול הם צריכים לקבל.

גדעון סער: לכן, אם יביאו על בסיס מקצועי ויעשו הבחנה, אני מוכן לשקול את זה באופן ענייני.

גדעון סער: אני הלכתי על הגדרה מרחיבה גם לעניין כלל הילדים עד גיל 18, וגם בהגדרה רחבה של המושג טיפולי שיניים.

יצחק גלנטי: האם קיבלת הערכה של עלות החוק, הן במונח המצומצם והן במונח המורחב?

גדעון סער: לא.

גדעון סער: זה דבר שאנו עושים בוועדה בהכנה לקריאה ראשונה.

גדעון סער: משרד האוצר לא הציג במליאת הכנסת את העלויות.

גדעון סער: בכל מקרה, אני לא הייתי מציע לקבל את הערכתו כראה וקדש, אלא להיזקק למקור נוסף על פי הדגם המקצועי עליו נחליט.

גדעון סער: כפי שאמרתי, יש הצעה שמתייחסת לגילאים מסוימים ויש הצעה יותר רחבה, ולכן קשה עדיין לתת הערכה של העלות.

יצחק גלנטי: אבקש את חה"כ מרגי להציג את הצעת החוק.

יעקב מרגי: אדוני היו"ר, אני מודה לך שהבאת את כל הצעות החוק במרוכז.

יעקב מרגי: לי אין בעיה לאחד את כל הצעות החוק.

יעקב מרגי: אני רוצה לומר את הרציונאל שעמד מאחורי תיחום בגיל.

יעקב מרגי: לא היתה לי אשליה שהאוצר יממן זאת בשמחה.

גדעון סער: אולי זה אבוד בגיל הזה.

יעקב מרגי: יכול להיות.

יעקב מרגי: אני אומר מה הרציונאל.

יעקב מרגי: בגיל 14 הילד מתחיל לעמוד על דעתו, וכל האישיות שלו יכולה להיות מעוצבת בצורה לא נכונה בגלל החוסר הזה שיש לו.

יעקב מרגי: צריך לתת לו לצאת לחיים, לגיל הבחרות שלו.

יצחק גלנטי: בשל ההופעה שלו, או בשל המודעות שלו?

יעקב מרגי: נניח שיש לו מודעות ואין לו יכולת, מה זה עוזר לו?

יעקב מרגי: אם עד גיל 14 לא טיפל בשיניים, הוא יוצא לחיים עם פאזה שלילית שתשפיע על כל מהלך חייו, הן בלימודים והן מבחינה חברתית.

יעקב מרגי: לכן, תחמתי את זה בשנים.

יעקב מרגי: אם הייתי במדינה מתוקנת, עדיף לתת זאת כבר בגיל 3.

גדעון סער: לדעתי הגיל הרך הוא עוד יותר קריטי.

יעקב מרגי: ודאי שזה עדיף.

יעקב מרגי: אם נגיע למצב בו המדינה תלך איתנו, אני אגנוז את הצעת החוק שלי ואלך עם הצעות החוק האחרות.

יצחק קדמן: תוריד את ה-1 ותהפוך את זה ל-4-5.

יעקב מרגי: אני מוכן שהשירותים יינתנו מגיל 3.

יצחק גלנטי: חה"כ מרגי, האם אתה חושב שכל אלה שנמצאים סביב השולחן הזה עברו טראומה בגלל שהמדינה לא טיפלה בשיניים שלהם?

יעקב מרגי: אני לא בטוח, שכל מי שיושב פה לא סבל מזה.

יעקב מרגי: כמי שיצא ממשפחה ברוכת ילדים, אני זוכר את השנים בהם טיפלו בשיניים שלי בבית הספר.

יעקב מרגי: ככל שהמדינה התפתחה והתקדמה, היא זרקה את השירותים האלה מבית הספר.

קריאה: המדינה לא זרקה, הרשויות זרקו.

יעקב מרגי: אני מעיד על עצמי, שאם לא הייתי מטפל בפה שלי בבית הספר, הוא היה יותר גרוע ממה שהוא נראה היום.

יעקב מרגי: תיקחו ילדים בני 16 שהפה שלהם נראה נורא, ותראו איך הם מרגישים.

יעקב מרגי: הם מתוסכלים, זה מפריע להם בחיים.

יצחק גלנטי: אני לא מטיל ספק במה שאתה אומר.

יעקב מרגי: ודאי שהרציונאל הוא מגיל 3.

יעקב מרגי: אם יתקבל דבר כזה, אני גונז את הצעת החוק שלי.

יעקב מרגי: אם זה בלתי אפשרי, לפחות שנתפוס משהו.

יצחק גלנטי: תודה רבה לחה"כ מרגי.

יצחק גלנטי: צר לי, שחה"כ נוקד ויחימוביץ לא כאן.

יצחק גלנטי: אני משוכנע, שההצעות שהועלו כאן כוללות גם את ההצעות של שני חברי הכנסת האחרים.

יצחק גלנטי: אני מבקש מד"ר קדמן לשאת את דברו.

יצחק קדמן: אני רוצה להודות לחברי הכנסת ששמו את הבעיה על השולחן, אם כי אני מוכרח לומר שחברי הכנסת חששו מ"תפסת מרובה לא תפסת" ולכן התמקדו בקבוצות מאוד מוגדרות ומצומצמות.

יצחק קדמן: אמר נכון חה"כ סער, שהפתרון האמיתי של העניין יכול לבוא רק מהכללת בריאות השן לילדים בחוק ביטוח בריאות ממלכתי.

יצחק קדמן: זה הפתרון הנכון.

יצחק קדמן: קיימנו דיונים עם נציגי הממשלה, כולל נציגי האוצר, בחסותו של מזכיר הממשלה הנוכחי, ואני מצטער שההבנות שהגענו אליהן שם, שיש צורך לשנות את חוק ביטוח בריאות ממלכתי, גם אם זה ייעשה בהדרגה לפי גילאים, לא יושמו.

יצחק קדמן: אגב, יש לנו הערכות מדויקות על עלויות לפי שנתון.

יצחק קדמן: החוק כולו, עם החלה של כל הגילאים עד גיל 18, הוא נע בין 144,000,000 שקלים ל-200,000,000 שקלים.

יצחק קדמן: חה"כ מרגי, מומלץ שלא להתחיל לטפל בגיל 14-15, כי מבחינת בריאות השן לילדים זה מאוחר מדי.

יצחק קדמן: היום רופאי השיניים ממליצים להתחיל עם ביקורות ראשונות מתחת לגיל 3.

יצחק קדמן: בוודאי שבגילאי 3-5 שהם הגילאים הקריטיים יש לבצע ביקורת וטיפול, כדי שהילד ייכנס לבית הספר עם שיניים בריאות.

יצחק קדמן: המצב היום הוא אבסורד גם מהבחינה הכלכלית.

יצחק קדמן: צה"ל משקיע הון בטיפולי שיניים לחיילים, שמגיעים עם שיניים הרוסות לצבא, וזה על חשבון המדינה.

יצחק קדמן: כל טיפול שיניים מורכב, שעלותו יכולה להגיע ל-15,000,000 שקלים מתחיל בהזנחה של טיפולים זולים מאוד, כמו טיפול בעששת.

יצחק קדמן: אנו יודעים שמצב השיניים של הילדים במדינת ישראל הוא הגרוע ביותר בין כל ילדי ארצות אירופה.

יצחק קדמן: יש מחקר מקיף של מכון טאוב, שעסק בנושא הזה.

יצחק קדמן: אם בודקים את שיעור מקרי העששת ובעיות החניכיים בקרב ילדים, רואים כי ישראל נמצאת במקום האחרון.

יצחק קדמן: אנו רוצים להצטרף ל-O.E.C.D, אנחנו רואים את עצמנו כמדינה מתפתחת.

גדעון סער: אנחנו גם סתם אוהבים את הילדים שלנו.

יצחק גלנטי: מה זה סתם?

יצחק גלנטי: אנחנו אוהבים את הילדים שלנו.

יצחק קדמן: אתה צודק במאה אחוז.

יצחק גלנטי: אבל למה סתם?

גדעון סער: אני אומר את זה ברמת הפשט.

גדעון סער: זה ברור מאליו.

גדעון סער: פעם שאלו את יצחק שמיר, למה ארץ ישראל שייכת לעם ישראל, והוא אמר: "ככה".

גדעון סער: אנחנו אוהבים את הילדים שלנו.

גדעון סער: למה?

גדעון סער: ככה.

יצחק קדמן: אני מכוון את דבריי דווקא כלפי הגורם היחידי שמתנגד להצעות החוק האלה, ואליהם צריך לדבר גם בנימוקים כלכליים.

יצחק קדמן: לצערי, מי שמטרפד את העניין הזה זה משרד האוצר.

יצחק גלנטי: מה אין להם ילדים?

יצחק קדמן: הם רוצים ילדים שעולים בזול.

יצחק קדמן: אני חושב שטוב שהוועדה הזו תציג את העניין על סדר היום.

יצחק קדמן: ברור שזה צריך להיות השלב הראשון בלבד.

יצחק קדמן: אנחנו לא יכולים להסתפק בזה.

יצחק קדמן: אנחנו לא יכולים להסתפק בכך שרק ילדים שהוריהם מקבלים הבטחת הכנסה ייכנסו למעגל הזה.

יצחק קדמן: יש הרבה מאוד ילדים עניים, שהם ילדי אנשים עובדים.

יצחק קדמן: לפי הנתונים שבידנו, רק שליש מילדי ישראלי ביקרו אצל רופאי שיניים מתחת לגיל 3.

יצחק קדמן: רק מחצית מבני הנוער מבקרים אצל רופאי שיניים לפחות פעם בשנה.

יצחק קדמן: רק 29% מהילדים ביקרו בשנה האחרונה אצל שיננית.

יצחק קדמן: הנתונים האלה הם נתונים קשים מאוד.

יצחק קדמן: 60% מהקשישים בישראל מעל גיל 65 אבדו את כל שיניהם, לעומת שיעור של בין 27% ל-50% במדינות המערב האחרות.

יצחק קדמן: לעניין הזה יש השלכות לכל אורך הדרך, כולל השלכות כלכליות.

יצחק קדמן: חה"כ סער צודק כאשר הוא שואל, האם לא מספיק שהילדים שלנו צריכים שיהיו להם שיניים מתוקנות, האם לא מספיק ילד אחד שכואב לו ואי אפשר לתת לו טיפול.

יצחק קדמן: זה ודאי מספיק, אבל אנו צריכים לדבר גם לקובעי המדיניות הכלכלית.

יצחק קדמן: הם צריכים להבין, שיש מחיר כלכלי עצום להזנחה הזו של בריאות השן לילדים.

יצחק קדמן: אדוני היו"ר, אני רוצה להציע שאנו ננסה לקדם את הצעות החוק האלה מתוך הבנה שזה צעד ראשון ממה שצריך להיות באמת – הכנסת בריאות השן לילדים לחוק ביטוח בריאות ממלכתי.

יצחק קדמן: אנחנו לא נהיה בזה חלוצים.

יצחק קדמן: הדבר קיים בדנמרק, בצרפת, בגרמניה, בבריטניה, באוסטרליה ובארצות נוספות.

יצחק קדמן: בשוויץ רפואת שיניים עד גיל 18 היא על חשבון המדינה.

יצחק קדמן: אנו צריכים ללכת פה בעקבותיהן של מדינות רבות אחרות, שכך נהגו מתוך דאגה לילדים ומתוך דאגה לכלכלה בריאה של המדינה.

יצחק קדמן: לא לטפל בשן חולה של ילדים, עולה אחר כך לכולנו הרבה מאוד.

יצחק גלנטי: כלומר, אתה מדבר על רפואה מונעת בעיקר.

יצחק קדמן: אני מטפל על זה, שאם לא מטפלים בעששת שהטיפול בה הוא יחסית זול, זה אחר כך מגיע לטיפולים הרבה יותר מסובכים, הרבה יותר יקרים, הרבה יותר כואבים, הרבה יותר רדיקליים בגילאים מתקדמים יותר.

אריה אלדד: נדמה לי, שעסקנו הרבה פעמים בשאלה, ונאמר גם בוועדה הזו שההשקעה המועילה ביותר בבריאות היא בתחום הרפואה המונעת.

אריה אלדד: משרד האוצר מסרב ללכת לאור ההנחה הזו ולתמוך בה.

אריה אלדד: הוא לא לוקח בחשבון את ימי העבודה שהולכים לאנשים בגין טיפולי שיניים.

אריה אלדד: אני נחשפתי לעניין הזה בפעם הראשונה כאשר הייתי קצין רפואה ראשי.

אריה אלדד: מתגייס ממוצע מגיע לצבא כאשר הוא זקוק ל-6 סתימות.

אריה אלדד: בצבא זה בחינם, כי אנו מטפלים בגופו של החייל על כל ההיבטים שלו.

אריה אלדד: אז המדינה משלמת על זה פי 4 ופי 5 בגלל ההזנחה.

אריה אלדד: כאשר חיילים בטירונות הולכים לטיפולי שיניים הם חיילים פחות טובים, כי הם מאבדים ימי אימון וימי הכשרה.

אריה אלדד: אנחנו לא יכולים להרשות לעצמנו שחייל שנמצא באיזשהו מקום יגיע למצב שהוא לא יוכל לתפקד בגלל בעיות שיניים.

אריה אלדד: אנחנו היינו צריכים לדאוג למערכים שלמים של עזרה ראשונה, ולחלץ חיילים מהבופור בגלל כאבי שיניים.

אריה אלדד: יש לנושא הזה היבטים כלכליים, היבטים ביטחוניים והיבטים חברתיים.

אריה אלדד: אין ספק, שהצעת החוק הזו היא ראויה מאוד, והיא משקפת את קצה הצורך לתקן, ולהיות מסוגלים לשכנע גם משרד האוצר שהמדינה חייבת להשקיע גם בבריאות, כי זו השקעה כלכלית.

יצחק גלנטי: אבקש מחה"כ זיו לומר את דברו.

יצחק זיו: לאור ההערות של פרופ' אלדד, אנו מבינים שהילדים האלה מגיעים לצבא והמדינה מתקנת את השיניים.

יצחק זיו: בואו נקטין את ההוצאות של המדינה בצבא, כאשר נטפל בזה קודם.

יצחק זיו: אם נטפל בגיל מוקדם יותר, אותם ילדים לא יגיעו לצבא במצב בו הם מגיעים היום.

יצחק זיו: בואו נתחיל את התהליך מוקדם, ונצא נשכרים.

יצחק גלנטי: אבקש לתת את זכות הדיבור לנציגי בריאות כללית.

אורי אליאל: הכללית היא בעד ההצעה ובעד הרחבת חוק ביטוח בריאות ממלכתי לכלל שירותי בריאות השן.

אורי אליאל: ההיבט השוויוני הוא ברור.

אורי אליאל: במונחים כלכליים של עלות-תועלת, הרחבת סל הבריאות לשירותים האלה יהיה יותר זול ברמה הלאומית.

אורי אליאל: לטעמנו, זה השיקול שעל המדינה לשקול.

אורי אליאל: דבר נוסף, יצטרכו לשנות את נוסחת ההקצאה בין הקופות.

אורי אליאל: היום נוסחת ההקצאה לא לוקחת בחשבון כלל מצב סוציו-אקונומי.

אורי אליאל: ידוע לכולם, שאוכלוסיות ממצב סוציו-אקונומי נמוך צורכות יותר שירותי בריאות ציבוריים במימון המדינה.

אורי אליאל: היום לא לוקחים בחשבון פרמטרים סוציו-אקונומיים.

אורי אליאל: קופה שמספקת שירותים לאוכלוסיות ממצב סוציו-אקונומי נמוך מופלית לרעה מול קופות אחרות.

אורי אליאל: לכן, נכון להכליל בהקצאה גם פרמטרים סוציו-אקונומיים.

יצחק גלנטי: אני מבין, ששירותי בריאות כללית נותנים היום שירותים לבריאות השן.

אורי אליאל: לא במסגרת הסל, במסגרת חברת בת "כללית סמייל".

יעקב מרגי: כמו כל מכון שירותי שיניים.

יצחק גלנטי: אני מבקש מנציג מכבי שירותי בריאות לומר את דברו.

מרדכי סייפן: אני מברך ומצטרף ליוזמי הצעות החוק.

מרדכי סייפן: גם אני כקצין רפואת שיניים בפיקוד מרכז נחשפתי לבעיה שהעלה פרופ' אלדד.

מרדכי סייפן: ללא ספק זה מהלך מבוקש ורצוי.

מרדכי סייפן: כשירות בריאות שמכיר בעובדה שבריאות הפה והשיניים היא חלק בלתי נפרד מהבריאות הכללית של ילדינו, ואנחנו אוהבים את ילדינו, הובלנו מהלך של הטבה, שמעוגנת במספר זכויות וחובות, של רפואת שיניים חינם לילדים עד גיל 6.

מרדכי סייפן: כאשר הגינו את הרעיון, היו כל מיני תגובות.

מרדכי סייפן: מינואר עד אוקטובר הצלחנו לאסוף נתונים, כדי לקחת את היוזמה שאנו הובלנו ולהכניסה לסל הבריאות.

מרדכי סייפן: המספרים הם לא בשמיים.

מרדכי סייפן: ברמה הערכית אנו מטפלים בילדים, שהוכח שההתערבות המניעתית והשיקומית בשלבים הראשוניים של החיים שלהם היא תועלתית מכל הבחינות, גם מבחינת הבריאות של הילדים, גם מבחינת התדמית העצמית של הילדים, וגם מבחינה כלכלית.

מרדכי סייפן: יש לנו נתונים מאירי עיניים על הצורך העצום לרפואת שיניים בגילאים האלה.

מרדכי סייפן: היו אנשים שאמרו, שלילדים בגיל הזה אין צורך בטיפולי שיניים.

מרדכי סייפן: אדוני היו"ר, הנתונים מדברים בעד עצמם.

מרדכי סייפן: מספר הילדים שעברו דרכנו במהלך 10 חודשים היה פי חמישה מהממוצע שהיה טרם הכנת היוזמה הזו.

מרדכי סייפן: באותם אזורים בהם המצב הסוציו אקונומי לא אפשר להורים לתת את השירותים האלה, היתה דרישה עצומה.

מרדכי סייפן: כארגון בריאות שמכיר ומוקיר את בריאות הפה והשיניים של ילדיו, מצטרפים ליוזמות האלה.

מרדכי סייפן: היינו שמחים מאוד, אם כל שירותי בריאות השיניים יינתנו לכלל ילדי ישראל במסגרת סל הבריאות.

יצחק גלנטי: אבקש לשמוע את נציג קופת חולים מאוחדת.

ליאת סלוק: אנחנו מצטרפים ליוזמה שהחוק הזה ייכנס לחוק ביטוח בריאות ממלכתי, ונוכל גם אנחנו לתת את כל הטיפולים לילדים.

יצחק גלנטי: נציג הסתדרות רפואת השיניים בישראל, בבקשה.

חן יצחק: אני רוצה לברך את כל יוזמי החוק.

חן יצחק: זה דבר שאנחנו כבר חמש שנים רוצים בו.

חן יצחק: אנו נותנים טיפולי שיניים לנזקקים ללא תשלום.

חן יצחק: יש לנו 300 מרפאות שיניים בכל הארץ.

חן יצחק: אנו קשורים עם ועדות רווחה בכל האזורים.

יצחק גלנטי: מה זאת אומרת בלי תשלום?

חן יצחק: מדובר ברופאים מתנדבים.

יצחק גלנטי: מה לגבי חומרים?

חן יצחק: חברים בהסתדרות לרפואת השיניים מעניקים טיפול בחינם לנזקקים.

חן יצחק: אנו בקשר עם לשכות הרווחה בכל המועצות.

חן יצחק: הם יודעים מי נזקק ומי לא נזקק.

חן יצחק: לפני שנה אנחנו התחלנו מהלך דומה עם ניצולי שואה.

חן יצחק: 500 מרפאות שיניים מטפלות בניצולי שואה בלי כסף.

חן יצחק: אני רוצה לומר לכם, שאנו אסירי תודה שאנו יכולים להעניק טיפול.

חן יצחק: אתם לא יודעים איזה טרגדיות יש לילדים.

חן יצחק: אנחנו בהסתדרות לרפואת שיניים מוכנים לשבת ולעזור בהכנת החוק.

חן יצחק: הלוואי שהחוק יעבור, אבל ודאי תהיה מלחמה באוצר.

חן יצחק: אנחנו מוכנים להגיש את השירותים ולתת הערכה, איפה כדאי יותר להשקיע.

גדעון סער: באיזה גיל כדאי יותר להשקיע?

חן יצחק: במניעה.

חן יצחק: בגיל 14-15 אנו נפגוש ילדים שכבר 10 שנים סובלים מבעיות שיניים, והעלויות תהיינה פי 10.

חן יצחק: אם ניקח ילד בגיל שנתיים-שלוש ונתחיל את איטום החריצים, ההוצאות יהיו פחותות.

יצחק גלנטי: ד"ר חן, בוא נצא מתוך הנחה שהתקציב הוא לא אינסופי.

יצחק גלנטי: איפה היית מתמקד בתקציב הנתון מבחינת קבוצת גיל?

חן יצחק: הייתי מציע להתמקד בגיל 3 עד גיל 9, אז מתחלפות השיניים לשיניים קבועות.

חן יצחק: לפי הנתונים הקיימים, ניתן להקים צוות מומחים שיוביל את החוק.

יצחק גלנטי: חה"כ סער, אתה רואה שיש פה איזה שוני.

יצחק גלנטי: חבל שחה"כ מרגי לא נמצא פה כרגע.

גדעון סער: לאיזה שוני אתה מתייחס?

יצחק גלנטי: לגיל.

יצחק גלנטי: ההצעה שלך היא הרבה יותר רחבה.

גדעון סער: אני מקבל את עמדת ד"ר חן, שהדבר הנכון ביותר הוא לטפל בגילאים המוקדמים ביותר.

יצחק גלנטי: הוא מציע להתמקד בגילאי 3 עד 9.

יצחק קדמן: חה"כ מרגי אמר, שהוא מוכן לשנות את הצעתו.

חן יצחק: רצוי לחשוב עד הסוף גם על המנגנון.

חן יצחק: אפשר להעביר חוק בלי תקנות, והדברים הטובים ייפלו בדרך.

חן יצחק: במדינת ישראל כל רפואת השיניים היא רפואה פרטית.

חן יצחק: בקופות החולים אין רפואת שיניים.

חן יצחק: יש מכונים פרטיים, שהם בדיוק כמו המרפאה שלי.

חן יצחק: אני מפחד, שאם נדבר על זה שזה צריך להיות בקשר עם עוד מנגנון אז הרצון הטוב ילך לאיבוד.

חן יצחק: דבר נוסף, אסור למנוע מאותם ילדים אפשרות להגיע לטיפול שיניים, כמו ילד מסביון או ממקום אחר.

חן יצחק: צריכים להשאיר לילד אפשרות בחירה של רופא לפי ראות עיניו.

חן יצחק: הדוגמא של "מכבידנט", מראה שמי שמקבל טיפול הם אותם אלה שיש להם ביטוח משלים.

חן יצחק: לאוכלוסייה שעליה אנו מדברים אין כסף לקנות ביטוח משלים.

חן יצחק: צריך להקים צוות בראשותו של משרד הבריאות, אשר ידון בהכללת השירותים בסל הבריאות ובעלויות הטיפולים.

חן יצחק: הצוות הזה יכול ללוות את הוועדה, שמורכבת ממשרד הרווחה וביטוח לאומי.

חן יצחק: מפעם לפעם יש לשנות את הסל, ומפעם לפעם אפשר להוסיף טיפולים חדשים וכו'.

חן יצחק: צריך להיות ליווי קבוע של ועדה ניטראלית, שלא קשורה לשום גוף.

חן יצחק: אני רוצה לשים דגש על זה שהסתדרות רפואת שיניים והמועצה המדעית מוכנה ללוות את התהליך.

חן יצחק: הלוואי שהמעגל יתרחב, וייכנסו ילדים שהם לא ממשפחות מצוקה.

חן יצחק: אני עברתי כמה מלחמות, ואני יודע איזו מלחמה מחכה לכולנו עם האוצר.

חן יצחק: עקב כך, אני מבקש שברגע שדנים בחוק יחשבו גם על הדרך בה הילדים האלה יקבלו טיפול.

חן יצחק: במדינת ישראל כל מי שנותן שירותי רפואת שיניים הוא אדם פרטי.

חן יצחק: אסור להגביל את הילדים האלה לכיוון כזה או אחר.

חן יצחק: אסור ליצור מנגנון שכסף או המשאבים ילכו לכיוון מסוים.

חן יצחק: אסור לתת לילדים האלה רק מסלול אחד בו הם יוכלו לקבל טיפול.

חן יצחק: הילדים זכאים לטיפול מהמומחים הטובים ביותר.

טוביה חורב: אני יושב כאן כנציג מרכז טאוב ולבי רחב.

טוביה חורב: מרכז טאוב הוציא לאחרונה מחקר מעמיק בנושא של רפואת השיניים במדינת ישראל בכלל, הכולל גם קשישים, והעלה את מה שהועלה כאן על ידי ד"ר קדמן.

טוביה חורב: אנחנו שותפים לדאגה.

טוביה חורב: אני מוכרח לומר משהו בנימה אישית.

טוביה חורב: פרופ' אלדד הזכיר את מה שקורה בצבא.

טוביה חורב: עבדכם הנאמן היה קצין רפואת שיניים ראשי, והוא זה שנתקל בתוצאות של מה שקורה היום במדינת ישראל.

טוביה חורב: אנשים הגיעו לשירות הצבאי עם פה הרוס.

טוביה חורב: ברגע שמישהו פתח את הפה, יכולת לראות מאיזו שכבה סוציו אקונומית הוא הגיע.

טוביה חורב: הדבר הזה הוא בלתי נסבל במדינה מתוקנת.

יצחק גלנטי: אינדיקציה מעניינת.

טוביה חורב: זה דבר בלתי נסבל במדינה מתוקנת.

טוביה חורב: תמיד כאשר נותנים את הדוגמא של שוויץ שואלים כולם: האם אנחנו דומים לשוויץ?

טוביה חורב: אם כך, בואו נדבר על גרמניה, פינלנד, הולנד ועל כל יתר מדינת אירופה.

טוביה חורב: בכולן רפואת שיניים היא חלק בלתי נפרד מסל השירותים בביטוח הממלכתי, וזה לא מוגבל רק לילדים משכבות סוציו-אקונומיות נמוכות.

טוביה חורב: מעבר לכך, יש ברוב מדינות אירופה אפשרות לאנשים משכבות סוציו-אקונומיות נמוכות לקבל שירותי רפואת שיניים במימון המדינה.

טוביה חורב: כלומר, מדינת ישראל שונה ונמצאת מרחק רב מאוד ממה שקורה במדינות אחרות.

טוביה חורב: למה הדבר גורם?

טוביה חורב: לפערים גדולים מאוד בבריאות השן, בהוצאה ניכרת בהיבט ההוצאה הלאומית על שירותי בריאות בכלל, ושירותי בריאות השן בפרט, שאין לה אח ורע במדינות אחרות.

טוביה חורב: בסופו של דבר אנחנו מוציאים הרבה יותר כסף.

טוביה חורב: מי מוציא את הכסף?

טוביה חורב: 95% מהמימון משולם על ידי משקי הבית, על ידי המשפחות עצמן.

טוביה חורב: יש מדינות אחרות, שהיקף המימון הציבורי לשירותי רפואת השיניים הוא שונה משלנו.

טוביה חורב: אם אצלנו המימון הציבורי מכסה רק 5% משירותי בריאות השן, בדנמרק 37% מכסה המדינה, בהולנד 27% מכסה המדינה, בגרמניה 62% מכסה המדינה.

טוביה חורב: אנחנו מדברים רק על 5%.

טוביה חורב: לא פלא, שלא רק בנושא של פערים יש לנו בעיה, אלא גם בנושא של החתך הממוצע והתוצאה הממוצעת באוכלוסייה.

טוביה חורב: שיעור הילדים שסובלים משיניים פגומות, שיניים עם עששת, גבוה יותר בישראל מאשר במדינות אחרות, גם בהיבט מספר הילדים שסובלים מעששת וגם מהיבט של מספר ממוצע של שיניים הנגועות בעששת.

טוביה חורב: משקי הבית משקיעים הרבה מאוד כסף.

טוביה חורב: התוצאה הבריאותית בסופו של דבר היא לא מספיק טובה, והמדינה מפסידה כספים.

טוביה חורב: הזכירו כאן את הפן הכלכלי.

טוביה חורב: מרכז טאוב במסגרת העבודה האחרונה שלו חישב את הנושא של אובדן ימי עבודה כתוצאה מטיפולי שיניים.

טוביה חורב: אם היינו משקיעים במניעה ומורידים במעט את הדבר הזה, היינו מרוויחים 600,000,000 שקלים בשנה.

טוביה חורב: זו דוגמא אחת לפן הכלכלי של נושא רפואת השיניים.

טוביה חורב: אם אכן נלך לפתרון של שירותי רפואת שיניים לשכבות מצוקה, זה יהיה השירות היחיד בחוק ביטוח בריאות ממלכתי שהוא מפולח פר אוכלוסייה והוא סלקטיבי.

טוביה חורב: אתה הוא זה שאמר, ששכבות האוכלוסייה הן כאלה שמי שיש לו את השקל הנוסף הוא עדיין בגדר עני.

טוביה חורב: חייבים לתת את השירות הזה באופן אוניברסאלי.

טוביה חורב: אני מודע למגבלות התקציב הציבורי, ולכן אפשר לעשות את זה בפתרון רב שנתי, כאשר בכל שנה מוסיפים שכבת גיל נוספת למערכת הכיסוי, כך שהכיסוי יהיה אוניברסאלי לכל הרוחב עד גיל 7 או 9.

טוביה חורב: המודל הזה נמצא בעבודה של מרכז טאוב.

טוביה חורב: אנחנו נשמח לשתף פעולה עם כל ועדה שתוקם בעניין הזה.

טוביה חורב: מרכז טאוב הוציא בשנת 1999 פרק שמוקדש לנושא הזה.

טוביה חורב: בשנת 1996 עבדכם הנאמן כתב בכתב העת "ביטחון סוציאלי" את אותם דברים.

טוביה חורב: אני אומר לכם, שלבי רחב.

טוביה חורב: בזמנו הייתי קול קורא במדבר בנושא הזה.

טוביה חורב: לא היתה נפש חיה שהיתה מוכנה להצטרף לנושא הזה.

טוביה חורב: הראשונים שהרימו את דגל רפואת השיניים בבית הזה, היתה ועדת החקירה הפרלמנטרית בראשות חבר הכנסת דוד טל, שהכניסה בין ההמלצות שלה גם את הנושא הזה.

טוביה חורב: אני שמח, על כך שאדוני היו"ר מצא לנכון לקיים את הדיון הזה.

טוביה חורב: אנחנו נשמח לתת עזרה ככל שתידרש.

יצחק גלנטי: תודה רבה.

יצחק גלנטי: אבקש את נציגת משרד הבריאות לומר את דברה.

לנה נטפוב: נושא של טיפול שיניים לילדים בכלל, וכמובן לילדים נזקקים, הוא מאוד קרוב ללבנו.

לנה נטפוב: אנחנו מטפלים בו באופן מואץ.

לנה נטפוב: עם זאת, אני חייבת להתנגד להצעת חוק זו במסגרת הנוכחית.

לנה נטפוב: אנו חושבים שהניסיון לקשור פתרון של טיפול שיניים לילדי ישראל דרך קשירת הזכאות לילד על פי מבחן הכנסה, הוא שגוי.

גדעון סער: אני מוכן לבטל את מבחן ההכנסה.

גדעון סער: זה יהיה אוניברסאלי.

לנה נטפוב: אז אנחנו בהחלט תומכים.

לנה נטפוב: אני מודה לכם מקרב הלב, על כך ששמתם את הנושא על סדר היום הציבורי.

לנה נטפוב: אנחנו מתחברים לזה מאוד.

לנה נטפוב: אנחנו הגשנו לוועדת הסל הנוכחית הצעה לטיפול שיניים אוניברסאלי לילדים מגיל אפס עד גיל חמש, ונוכל לראות איך ועדת הסל הנוכחית תתייחס להצעה זו.

לנה נטפוב: ההתייחסות היא, שילדים מגיל אפס עד גיל 18 צריכים להיות מכוסים על ידי טיפולי שיניים מונעים.

לנה נטפוב: אם הילדים יתגייסו לצבא עם שיניים בריאות, כל ההתייחסות ההמשכית תהיה לטובת מדינת ישראל.

אנואר ח’ילף: אחרי שכולם תמכו, הגיע הזמן להתנגד.

יצחק קדמן: תחשוב על הילדים שיהיו לך.

אנואר ח’ילף: אני רוצה להזכיר את העלויות התקציביות של ההצעות.

אנואר ח’ילף: יש פה 4 הצעות דומות במהותן, אבל ההבדלים הן בשכבות הגיל אליהן מתייחסות ההצעות.

אנואר ח’ילף: עלות התקציבית של הצעת החוק המדברת על גילאי 14-15 נעה בין 8,000,000 שקלים ל-16,000,000 שקלים לשנה.

יצחק גלנטי: האם אתה יודע על המספרים בהם מדובר?

אנואר ח’ילף: מדובר ב-23,000 ילדי מצוקה בגילאי 14-15.

אנואר ח’ילף: זה 10% מסך הילדים בגילאים האלה.

יצחק גלנטי: כלומר, אם ניקח את ה-100% זה יהיה 180,000,000 שקלים בשנה?

אנואר ח’ילף: לא, זה יהיה 130,000,000 שקלים.

יצחק גלנטי: כלומר, אם ניקח את כל קבוצת הגיל בין 14 ל-15 נגיע ל-130,000,000 שקלים.

אנואר ח’ילף: העלות לגבי קבוצת הגיל בין 14 עד 15 מדובר בין 8,000,000 שקלים ל-16,000,000 שקלים.

אנואר ח’ילף: לכל הילדים בכלל מגיל אפס עד גיל 18 ממשפחות נזקקות, העלות היא כ-130,000,000 שקלים.

אנואר ח’ילף: העלות לגבי כל הילדים בכלל נעה בין 220,000,000 שקלים ל-320,000,000 שקלים.

יצחק קדמן: הנתון הוא לא נכון.

יצחק גלנטי: אני רוצה להבין את הנתונים של האוצר.

יצחק גלנטי: אנחנו עדיין לא הגדרנו, מה הסל של ביטוח בריאות השיניים.

יצחק גלנטי: איך אתם יכולים לתת את הערכות האלה מבלי לדעת על מה מדובר?

אנואר ח’ילף: אנחנו נעזרים באנשי המקצוע בקופות החולים.

מרדכי סייפן: אנחנו העברנו לו את הנתונים, כולל פרוט מדויק של השירותים שאנחנו נותנים במסגרת הזו, שעליה מבוססים הנתונים שלנו.

יצחק גלנטי: לא מטופל בטיפול אורתודנטי.

מרדכי סייפן: לא.

יצחק קדמן: הוכן מסמך על ידי משרד הבריאות, שהוא הגורם המקצועי שמוסמך לתת נתונים, גם על סמך הנתונים של מכבי, ושם הנתון המרבי לכלל הילדים עד גיל 18, ללא פילוח של אוכלוסיות מצוקה היה 240,000,000 שקלים על כלל הילדים בכל הגילאים.

יצחק קדמן: זה היה מסמך מוסכם גם על נציג האוצר, ראובן קוגן.

יצחק גלנטי: זה כאשר זה אוניברסאלי מגיל אפס עד 18.

יצחק גלנטי: זאת אומרת, שכאשר נציג האוצר מדבר על הערכה תקציבית שהיא בין 220,000,000 שקלים לבין 320,000,000 שקלים, זה נופל באמצע.

יצחק גלנטי: לכן, סביר להניח שזה מוסכם גם על האוצר.

יצחק זיו: אם נכניס את הנתון של החיסכון של אלה שיתגייסו לצבא, הסכום ירד.

יצחק גלנטי: אם ננקה את החיסכון מהסכום הזה, כמובן שנקבל סכום הרבה יותר קטן.

יצחק גלנטי: אני מבקש לשמוע את נציג ההורים.

אבי גור: אני גם נציג הילדים.

אבי גור: לפי החוק ההורה הוא אפוטרופוס של הילד עד גיל 18.

אבי גור: אני כרגע משמש נציג הילד ונציג ההורה.

אבי גור: משנת 1994 אני מרכז את הנושא.

אבי גור: הבוקר הייתי במרפאת שיניים בחיפה לילדי מצוקה, שממונת על ידי משרדי ממשלה.

אבי גור: אני יכול לספר לכם, שעיקר בעיית העששת קשורה לשיננית ולבדיקת שיניים.

אבי גור: החדשות הטובות, הן שהטיפול הזה קיים במסגרת סל הבריאות חינם לאורך 4 פגישות.

אבי גור: זה שזה בחינם זה בזכותי.

אבי גור: בעבר היתה אגרה.

אבי גור: משנת 1994 שהתחילו הדיונים על חוק הבריאות, קיבלו את הטענה שלנו בממשלת נתניהו, שאי אפשר שיהיה כפל תשלומים בנושא בריאות, וכתוצאה מזה האגרה שונתה.

אבי גור: היום כל תלמיד במערכת החינוך זכאי ל-4 פגישות עם שיננית, כולל הדרכה.

אבי גור: נשאר לנו להגיע לתפקיד מס' 2 של ועדה בכנסת, שיש לה תפקיד של חקיקה וביצוע חוקים.

אבי גור: חשוב שלדיון הבא, אנחנו נבקש ממרכז המידע של הכנסת דוח על הנושא הזה, ואולי יגיעו לכאן נציגים של משרדי הרווחה, העבודה והבריאות, שהם מרכזים טיפול יפה מאוד שנעשה בכל הארץ.

אבי גור: אולי גם יגיע ד"ר זוסמן, שהוא מרכז מפעל יפה במסגרת השלטון המקומי והוא נמצא במצוקה.

לנה נטפוב: מה שאתה אומר הוא לא ממש מדויק.

אבי גור: יש תקציב.

אבי גור: כתוצאה ממה שקורה בשלטון המקומי וברשויות המקומיות, בכל שנה מוחזר תקציב לאוצר.

אבי גור: יתרה מזו, יש 280 רשויות מקומיות ברחבי מדינת ישראל, שמתוכן רק 70 משתתפות בפרויקט של רפואת שיניים.

אבי גור: בעבר היו 240 רשויות שמשתתפות בפרויקט הזה.

אבי גור: כלומר, חלק מהשאלה בה נצטרך לדון, היא מי ייתן את הטיפול, מי ייתן את השירות.

אבי גור: השירות מופרד לטיפול מונע של 4 מפגשים שניתנים חינם לגמרי.

אבי גור: הצעות החוק של חה"כ סער, נוקד ומרגי, מדברות על קטע נפרד שעדיין לא ניתן, וזה טיפול משקם.

אבי גור: מדובר על סתימת חורים ולא על ניקוי השן.

אבי גור: יש לזה גם מחירון מיוחד.

אבי גור: אני חושב, שאנו צריכים לעבוד עבודה מקצועית.

אבי גור: אני הזדעזעתי לשמוע, שמשרד האוצר לוקח נתונים מחברה כמו "מכבידנט".

אבי גור: אותו דבר היה בדיון על שירותי התלמיד.

אבי גור: הם הגישו מספרים שהיו פי 10 ופי 20, כי אלה הן העלויות שלהם.

אבי גור: נציג האוצר בא לפה ומנפנף במספרים האלה.

אבי גור: זו בושה וחרפה, שהוא לא מציין בפנינו שהתקציב קיים ברובו לנושא העששת.

אבי גור: כואב לי בתור נציג ההורים ונציג הילדים, שאנו לא מקבלים לפה מסמכים מסודרים אלא דברים בעל פה.

ג’ודי וסרמן: אדוני היו"ר, חברי הכנסת, התוספת השלישית של חוק ביטוח בריאות מפרט את השירותים שניתנים על ידי המדינה ולא על ידי קופות החולים.

ג’ודי וסרמן: בסעיף 5 נאמר: "בריאות השן – בדיקות שגרה, מעקב והדרכה על ידי רופא שיניים ושיננית לתלמידים, בטיפול על פי נהלים הנהוגים במשרד הבריאות".

ג’ודי וסרמן: כפי שאני מבינה את הסעיף, מדובר על הדרכה, הסברה ובדיקות שגרה ולא על טיפול.

ג’ודי וסרמן: זה לא טיפול בעששת, אלא הדרכה והסברה.

יצחק גלנטי: אבל הוא אומר שכן.

אבי גור: אני חי עם זה.

אבי גור: ברמת השטח מגיעה שיננית.

ג’ודי וסרמן: האם שיננית מגיעה לבית הספר?

לנה נטפוב: כפי שהיועצת המשפטית אמרה, התוספת השלישית של חוק ביטוח בריאות ממלכתי מסדירה שירות דנטלי לתלמיד, כפי שהיה נהוג במשרד הבריאות עוד לפני כניסת החוק לתוקפו - 1994.

לנה נטפוב: נכון להיום, התקציב הציבורי המוזרם לשירות הדנטלי לתלמיד עומד על 13,000,000 שקלים, שניתנים ל-70 רשויות מקומיות שהביעו רצון להפעיל שירות כזה.

לנה נטפוב: חובה להפעיל שירות כזה לא הוטלה על ידי שום חוק על שום רשות מקומית.

לנה נטפוב: אם רשות חושבת שהנושא קרוב ללבה, או שוועד ההורים המקומי שכנע אותה בכך, היא רשאית להפעיל שירות דנטלי לתלמיד.

יצחק גלנטי: האם משרד הבריאות מביא את זה לידיעת ההורים?

לנה נטפוב: זה נכון שאפילו טיפול במרפאת שיניים ניתן ברשויות אלה, כי לחלקן יש מרפאות שיניים.

לנה נטפוב: עם זאת, רוב הרשויות לא עומדות בנטל התקציבי של העלות, מכיוון שמשרד הבריאות נוטל רק בחצי מהעלות של השירות.

לנה נטפוב: החצי השני מתחלק בין השלטון המקומי לבין אגרת הורים, שמשולמת ומאושרת על ידי ועדת החינוך של הכנסת.

יצחק גלנטי: אם לרשות המקומית אין כסף, מה קורה עם התקציב של משרד הבריאות?

לנה נטפוב: משרד הבריאות נותן כסף רק לרשות שמשתתפת בעלות.

יצחק גלנטי: רק במצ'ינג.

יצחק קדמן: ולכן זה פועל רק ב-70 רשויות.

מידד גיסין: ולכן יש עודפים שחוזרים למשרד האוצר.

טוביה חורב: צודק ידידנו נציג ההורים שאומר, ש-67 רשויות משתתפות.

טוביה חורב: צודקת היועצת המשפטית שאומרת, שבתוספת השלישית לחוק ביטוח בריאות ממלכתי הוטל על משרד הבריאות והמדינה לספק את השירות הזה.

טוביה חורב: יש הודעה שמופיעה ברשומות, שחתום עליה השר מצא, כשר בריאות, שפרט איזה שירות מופיע בתוספת השלישית, תמצאי שמדובר גם בטיפול.

טוביה חורב: על בסיס הדבר הזה כל הרשויות היו צריכות לתת טיפול.

טוביה חורב: סליחה, לא הרשויות אלא משרד הבריאות שלקח את הרשויות כקבלן.

טוביה חורב: המדינה היתה צריכה לממן 100% מהשירות הזה.

טוביה חורב: בפועל זה לא קורה.

טוביה חורב: כפי שאמר ד"ר קדמן, מיעוט מבוטל מקבל את השירות הזה.

טוביה חורב: גם באותן הרשויות בהן השירות ניתן, השירות לא נגיש לילדים והילדים לא מקבלים את הטיפול.

טוביה חורב: לכן, צודקים מגישי ההצעה שבאים לעשות סדר בעניין.

מרדכי סייפן: אני מומחה לרפואת שיניים לילדים, ואני רוצה להעיר שתי הערות מקצועיות.

מרדכי סייפן: שיניים חלביות של ילדים לא מתחלפות עד גיל 9 או 12.

מרדכי סייפן: אם אנו לוקחים את הפרמטר הזה, אני הייתי רוצה להתייחס לזה.

מרדכי סייפן: בנוגע לעששת - עם כל הכבוד לשיננית ולניקיון, זו התחמקות מאבחנה נכונה של הבעיה.

מרדכי סייפן: אמר ד"ר יצחק חן, שהשירותים במכבי ניתנים רק לילדים שיש להם ביטוח משלים.

מרדכי סייפן: זה אכן כך.

מרדכי סייפן: במכבי ל-90% מהילדים האלה יש ביטוח משלים וגם הם לא יכולים להרשות לעצמם את שירותי רפואת השיניים.

מרדכי סייפן: לכן, מספר הילדים שמגיעים אלינו הוא פי חמישה מהממוצע שהיה שנה לפני כן.

מרדכי סייפן: עם כל הכבוד, אני מבקש להודיע כי גם אנשים שיש להם ביטוח משלים לא יכולים להרשות לעצמם טיפולי שיניים וזקוקים לזה, בוודאי שהאוכלוסייה של כלל ילדי ישראל זקוקה לזה.

מרדכי סייפן: ברצון רב ובשקיפות מלאה שיתפנו את האוצר בנתונים הוגנים ואמיתיים.

מרדכי סייפן: שיתפנו גם את ד"ר קדמן בנתונים האלה.

מרדכי סייפן: פה לא מדובר בסכומים אדירים.

מרדכי סייפן: זו חובתנו כלפי ילדנו, לקחת את המשימה הזו ולעשות אותה כחלק משירותי הסל.

יצחק גלנטי: אני מבין, שנציג האוצר רוצה לטעון להוזלת השירותים.

אנואר ח’ילף: העלות התקציבית, היא אחת הסיבות שאנו מתנגדים להצעה, אבל יש פן חשוב נוסף והוא שהכללת שירותים בתוך סל שירותי הבריאות לא נעשית בדרך של חקיקה אלא על פי החלטת ועדת הסל.

יצחק גלנטי: המחוקק נמצא פה ולא במשרד האוצר.

יצחק גלנטי: פה זה המוסד המחוקק.

יצחק גלנטי: אם יהיה צורך, נוציא חוק בהתאם.

אנואר ח’ילף: הכללת שירות בדרך של החקיקה במקרה הזה זה טוב, אבל במקרים אחרים זה יכול לגרום לכל מיני השלכות שליליות.

גדעון סער: אם במקרה הזה זה טוב, אז נתמקד במקרה הזה.

יצחק גלנטי: אני רוצה לסכם את הישיבה.

יצחק גלנטי: כל המשתתפים בדעה אחת, שיש מקום במדינת ישראל לעשות ביטוח בריאות שיניים אוניברסאלי.

יצחק גלנטי: אנחנו נמשיך את הדיון בישיבה נוספת.

יצחק גלנטי: תודה רבה לכולם, הישיבה נעולה.